次韻答李清宇姜德光
作者：周孚
朝代：宋

paragraphs: 匆匆一席地，勞子數追尋。
厚意嗟虛辱，衰年愧不任。
高懷元淡薄，妙語不崎嶔。
老檜千尋直，寒泉百尺深。
世方憎落落，吾自畏駸駸。
生計貧非病，羈窮古亦今。
未須悲齟齬，直可付呻吟。
誰復明茲事，深思話此心。
空垂老任釣，莫辯伯牙琴。
試采南山蕨，同君潔釜鬵。